Sitaatit Mikkelin kameraseuran puheenjohtajalta, valokuvaaja Sami Funkelta.

Suosi pönöttävää poseerausta

– Aina kun haluan ottaa tylsän kuvan, sanon kavereille, että nyt valokuvataan, seiskäähän tuossa. Sillä lailla saan homman mukavasti pilattua heti kättelyssä. Kunnon pönötyskuvassa jäykkä virne kuuluu tietysti asiaan. Kun sen sijaan haluan kiinnostavan tilannekuvan, valokuvaan ikään kuin varkain. Seurailen kavereita ja sopivalla hetkellä otan heistä kuvan puolihuomaamatta.

Aseta kuvattava(t) täsmälleen kuvan keskelle

– Tämä on tärkeää muistaa. Tylsyyden varmistamiseksi pitää panna ihmiset keskelle kuvaruutua. Ja jos taustalla on esimerkiksi liikennemerkkejä tai katulamppuja, niin henkilöt on syytä asetella niiden eteen siten, että pylväät ikään kuin kasvavat heidän päästään. Kiinnostavammassa sommittelussa henkilöt ovat jonkin verran sivussa kuvan keskipisteestä.

Tausta mitä sattuu. Mies keskellä kuvaa. Ei näin.

Katkaise nivelistä

– Kun rajaa kuvan alareunan polviin, nilkkoihin, vyötäröön tai kaulaan, niin varmasti tekee kipeää.

Katse aurinkoon päin

– Silloin kun haluan, että kuvattavat irvistävät ja silmät ovat sirrillä, panen heidät katsomaan suoraan aurinkoon ja otan kuvan.

Salamalla kuonoon

– Jos pitää huonoista kuvista, salama on syytä panna täydelle teholle ja täräyttää läheltä päin kuvattavan näköä. Sillä tavalla esimerkiksi hämärässä varmistaa, että henkilö erottuu mukavasti taustaa vasten.

Muista jäykät polvet

– Oikeasti hyvä valokuvaaja on nöyrä, eli hän polvistuu tai käy rähmälleen vaikka maahan laskeutuakseen kuvattavan tasolle. Huonoja kuvia saa, kun valokuvaa esimerkiksi taaperokokoiset lapset ja lemmikkieläimet jämäkästi ylhäältä alas. Lapsikuvat saa myös pilattua sanomalla, että nyt otetaan kuva, hymyilkääpäs. Mieluummin kannattaa vain katsella ja seurailla tilannetta ja ottaa kuva, kun hymy löytyy itsestään. Parhaat kuvat lapsista saa yleensä spontaaneissa tilanteissa.

Osta ihan järkyttävän kallis kamera

– Kamera itsessään on vain valotiivis laatikko, joka tallentaa kuvan. Kuvan ottaa valokuvaaja. Toki on spesiaaliolosuhteita, jotka vaativat erikoistekniikkaa, mutta ei se yleensä ole kamerasta ole kiinni. Monet huippukuvaajat ottavat kännykkäkameralla aivan erinomaisia näyttelykuvia. Vaikka vasta-alkaja hankkisi kymppitonnin järjestelmäkameran, todennäköisesti hän ei saa sillä yhtään sen parempia kuvia.